送劉方平
作者：李頎
朝代：唐

paragraphs: 綺紈遊上國，多作少年行。
二十二詞賦，惟君著美名。
童顏且白皙，佩德如瑤瓊。
荀氏風流盛，胡家公子清。
有才不偶誰之過，肯即藏鋒事高臥。
洛陽草色猶自春，遊子東歸喜拜親。
漳水橋頭值鳴鴈，朝歌縣北少行人。
別離斗酒心相許，落日青郊半微雨。
請君騎馬望西陵，爲我殷勤弔魏武。